**Talousvaliokunnan lausunto 1/2017 tulevaisuusvalio-kunnalle**

**Kirkon tulevaisuuskomitean mietintö**

Asianro DKIR/1503/00.01.02/2016

Kirkon tulevaisuuskomitea on jättänyt kirkolliskokoukselle mietintönsä 1/2016. Kirkolliskokous on täysistunnossaan 10. päivänä marraskuuta 2016 päättänyt lähettää asian tulevaisuusvaliokuntaan, jolle käsikirja-, peruste-, hallinto-, talous- ja yleisvaliokunnan tulee antaa lausuntonsa. Talousvaliokunta on kuullut asiantuntijana kirkon tulevaisuuskomitean sihteerinä toiminutta pastori, tutkija Juha Meriläistä.

**Talousvaliokunnan arvion perusteet ja arvio seurakuntataloudesta**

Valiokunta arvioi tässä lausunnossaan tulevaisuuskomitean mietintöä ennen kaikkea seurakuntien ja kokonaiskirkon talouden näkökulmasta.

Talousvaliokunta teetti helmikuussa 2017 ulkopuolisella asiantuntijalla arvion seurakuntatalouden kehityksestä. Pääpaino oli arvioida kirkollisverotulojen kehitys. Ansiotason kehityksessä käytettiin hyväksi Kuntaliiton viimeisimpiä kuntakohtaisia ennusteita. Näin myös alueelliset erot tulivat otetuiksi huomioon.

Selvityksen mukaan kirkollisverot kasvaisivat 0,3 prosenttia vuosina 2016–2020 ja 0,1 prosenttia vuosina 2012–2025. Verotulojen kasvu perustuu odotettavissa olevaan ansiotulojen kasvuun. Jäsenmäärä on huomioitu vuosien 2006–2015 jäsenkehityksen perusteella.

Vaikka verotulot pysyisivät ennallaan, kulujen kasvu tulee vääjäämättä aiheuttamaan talouden sopeuttamistarpeen

Vuonna 2015 Suomen talous kasvoi 0,3 prosenttia ja vuoden 2016 kasvu oli 1,4 prosenttia. Euroopan ja Suomen talous on piristynyt ja vuodesta 2017 alkaen talouden on ennustettu kasvavan noin 1,5 prosenttia vuodessa. Pitkän aikavälin ennusteissa talouden kasvu pysyy kuitenkin vaimeana.

**Jäsenmäärän muutos ja sen vaikutus kirkollisveron tuottoon**

Seurakuntien jäsenmäärä oli suurimmillaan vuonna 2000, jolloin seurakuntien yhteenlaskettu jäsenmäärä (väkiluku) oli 4 405 246 henkeä. Tuolloin Suomen väkiluvusta seurakuntien jäseniä oli 85,0 prosenttia. Vuodesta 2000 jäsenmäärä on alentunut 10,3 prosenttia. Vuonna 2016 jäsenmäärä oli 3 951 785 henkeä ja kirkkoon kuului 71,8 prosenttia suomalaisista. Kirkkoon kuulumisprosentti on alentunut viime vuosina noin yhden prosenttiyksikön vuodessa.

Huolestuttava piirre jäsenmäärän kehityksessä on kastettujen määrän jatkuva aleneminen. Toinen huolta aiheuttava ilmiö on aikuisväestön alhainen kirkkoon kuuluminen varsinkin 25–45 vuotiaiden ikäryhmässä. Työikäisten alhainen kirkkoon kuuluminen heikentää kirkollisveron tuottoa.

Viimeaikaisen kehityksen mukaan kirkon jäsenmäärä alenee noin 45 000 vuosittain. Vuonna 2025 jäseniä olisi 3 515 000 henkeä ja silloin kirkkoon kuuluisi noin 62 prosenttia suomalaisista. Alueelliset erot tulevat olemaan suuria. Tällä hetkellä ei ole näköpiirissä syitä tai ilmiöitä, jotka muuttaisivat jäsenmäärän laskevan kehityksen määrän tai suunnan.

**Seurakuntatalouden polarisaatio**

Seurakuntatalouksien tilanne polarisoituu eli jakautuu vakavaraisiin ja heikkoihin jäsenistön veronmaksukyvyn ja jäsenmäärän kehityksen myötä.

Kasvukeskuksissa seurakuntien verotulot kasvat, osassa seurakuntatalouksia verotulot tulevat vähenemään. Talouden polarisaatiota on jo nyt nähtävissä, mutta tilanne huononee tulevaisuudessa.

Elleivät seurakunnat sopeuta talouttaan, tehdyn selvityksen perusteella jo vuonna 2025 yhteensä 230 seurakuntataloudella on paineita korottaa veroprosenttia ja vain 40 seurakuntataloudella talous on ylijäämäinen.

Talousvaliokunnan näkemyksen mukaan komitean kannanotossa 10 mainitut ehdotukset ovat oikean suuntaisia.

**Seurakuntien kiinteistöt**

Vuositasolla seurakuntien verotuloista kiinteistöjen ylläpitoon ja korjausrakentamiseen kuluu 30 prosenttia. Kulttuurihistoriallisesti arvokkaiden ja muidenkin arvokkaiden ja merkittävien rakennusten, varsinkin kirkkojen, ylläpito on suhteellisen kallista ja lisäksi jatkuvaa. Kirkkorakennusten ylläpito koskettaa käytännössä jokaista seurakuntataloutta seurakunnan kokoon ja resursseihin katsomatta. Jo tällä hetkellä on tilanteita, jossa pienellä seurakunnalla on suuri, arvokas ja erityistä kunnossapitoa edellyttävä kirkkorakennus ja huonokuntoinen seurakuntatalo. Tällöin rakennusten ylläpito ja varsinkin suuret peruskunnostukset käyvät taloudellisesti mahdottomiksi. Kulttuurihistoriallisten rakennusten ja esineistön säilymiseen ja kunnossapitoon täytyy varata yhteisiä varoja riittämättömän valtionrahoituksen lisäksi.

Talousvaliokunnan näkemyksen mukaan komitean kannanotossa 13 mainitut ehdotukset ovat oikean suuntaisia.

**Kirkon yhteisen toiminnan rahoittaminen**

Talousvaliokunta katsoo, että kirkon keskusrahastomaksun alentaminen on oikeansuuntainen tavoite, mutta alentamisen suuruus pitää lopullisesti selvittää keskusrahaston talousarviosta rahoitettavien toimintojen muutosten perusteella.

Tavoitteena voidaan pitää keskusrahastomaksun alentamista noin yhdellä prosenttiyksiköllä vuoteen 2023 mennessä. Kirkkohallituksen ja hiippakuntien toiminnan muutokset ja työntekijämäärän vähentäminen pitää selvittää ja päättää ensin. Tämän jälkeen voidaan katsoa, minkä suuruisella keskusrahastomaksulla toiminta rahoitetaan.

Toiminnan ja talouden sopeuttamisessa tulee kiinnittää huomiota muun muassa seuraaviin asioihin:

Keskusrahastomaksun alentamisesta aiheutuvat kulujen leikkaukset koskevat myös hiippakuntia. Säästöjä voidaan saada aikaan joko hiippakuntia yhdistämällä tai hiippakunnallista toimintaa tehostamalla.

Kirkossa toimii kirkkohallituksen toiminnallisen ja ulkoasiain osaston kanssa rinnakkaisia sopimusjärjestöjä (Järki I-sopimusyhteistyö: Kirkkopalvelut/seurakuntaopisto, Nuori kirkko ry, Församlingsförbundet ja Suomen Merimieskirkko ry), joissa seurakunnat ovat laajasti jäseninä. Kehittämistoimintaa tulee tehdä yhteistyössä näiden järjestöjen kanssa ja päällekkäisyyksiä tulee karsia. Tämä koskee myös vaikuttamistoimintaa.

Yhtenä esimerkkinä Kirkon ulkosuomalaistyön ja Suomen Merimieskirkon yhteistyömahdollisuuksia tulee selvittää. Vaihtoehtona on esimerkiksi säätiöpohjaisen mallin rakentaminen. Rakenne olisi näin ketterämpi ja ulkopuolisen rahoituksen hankkiminen helpompaa.

Toimintaympäristön muutos tuo väistämättä Kirkkohallitukselle muuttuvia tehtäviä. Siksi Kirkon keskusrahaston talousarviossa tulee olla erillinen määräraha, jota voidaan kohdentaa ajankohtaisiin tarpeisiin projektiluonteisesti. Kirkkohallituksen pitäisi pystyä muuttamaan toimintansa painopisteitä tarpeiden mukaan olemassa olevien resurssien puitteissa.

Kirkon rakenteellisissa muutoksissa on turvattava ruotsinkielisen ja saamenkielisen työn tulevaisuus.

Tulevaisuuskomitea toteaa kannanotossa numero 18, että tietohallinto tulee jatkossa hoitaa keskitetysti kokonaiskirkon tasolla. Samalla mainitaan myös, että ratkaisuja tehtäessä on kiinnitettävä erityistä huomiota palvelun laatuun ja saatavuuteen, toiminnan selkeyttämiseen ja tehostamiseen sekä kustannussäästöjen saavuttamiseen.

Talousvaliokunta toteaa, että IT-alueiden yhdistämisten vaikutukset on perusteellisesti selvitettävä. Vasta sen jälkeen voidaan arvioida, miten tietohallinto toteutetaan.

**Keskeiset johtopäätökset**

Talouden eriarvoistuminen seurakuntien välillä kasvaa voimakkaasti. Kirkolliskokouksen ja kirkkohallituksen on huomioitava erityisellä huolellisuudella seurakuntien taloudellinen eriarvoistuminen ja huolehdittava siitä, että seurakuntien toimintaedellytykset turvataan koko maassa. Eriarvoistuminen pakottanee seurakuntarakenteen muutoksiin 2020-luvun aikana tai muihin ratkaisuihin, joilla tätä ongelmaa helpotetaan.

Riski seurakuntien talouden heikkenemisestä on otettava kaikessa suunnittelussa huomioon. Tämä tarkoittaa, että sopeuttamistoimet kohdentuvat kirkon kaikille tasoille. Kirkon keskusrahastomaksun alentaminen on välttämätöntä.

Talousvaliokunnan näkemyksen mukaan asioissa tulee edetä ripeästi ja päämäärätietoisesti. Merkittävistä kehittämistoimenpiteistä tulee tehdä ennakolta riittävä taloudellisten ja toiminnallisten vaikutusten arviointi.

Helsingissä 28. päivänä maaliskuuta 2017

Talousvaliokunnan puolesta

Tapio Tähtinen Pasi Perander

puheenjohtaja sihteeri

Asian käsittelyyn ovat ottaneet osaa puheenjohtaja Tapio Tähtinen sekä jäsenet Kari Aakula, Jukka Hautala, Aarto Jalava, Aimo Koskelo, Seija Kuikka, Jarmo Leppiniemi (osittain), Olli Loikkanen, Oiva Malinen, Aulikki Mäkinen, Sami Ojala (osittain), Pertti Rajala, Samuel Salmi (osittain), Olli-Pekka Silfverhuth, Heikki Sorvari, Åsa A. Westerlund ja Jouko Ylinen.